儀真呈友人
作者：劉宰
朝代：宋

paragraphs: 近聞李郭舟，送往涉重湖。
我欲與之俱，鷁飛過宋都。
死生見交情，嗟我失東隅。
歸來整杖屨，顔厚見彼姝。
念昔擔簦日，籃縷出無襦。
公子載與歸，樽酒日相娛。
所愧身爲客，如彼繞樹烏。
食苹鹿在野，呦呦呼其𪋯。
鴻鴈稽來書，提壺空勸沽。
輸君山中行，梅梢嗅紫萸。
又有好事人，開宴勤招呼。
翻然棄舟楫，躍馬問長途。
嗟我困行役，勝遊那能覦。
方今神聖君，南風歌有虞。
所須賢與能，搜羅遍八區。
公等梁棟姿，咳唾玉與珠。
尚從山澤遊，此理良可吁。
翻思六月息，豈即非南圖。
料公賜環日，禍轉當亡胡。
願借尚方劍，先斬張禹顱。
小子雖不敏，敢效一得愚。